b'\n_START_ARTICLE_\nPrimorski akademski zbor Vinko Vodopivec\n_START_SECTION_\nZgodovina zbora\n_START_PARAGRAPH_\nZa\xc4\x8detki zbora segajo v petdeseta leta. Takrat je v Ljubljani \xc5\xa1tudirala prva generacija \xc5\xa1tudentov iz \xc2\xbbosvobojene Primorske\xc2\xab. Novembra 1953 je skupina \xc5\xa1tudentov v gostilni \xc4\x8cikole na Poljanski cesti ustanovila zbor pod imenom Pevski zbor primorskih \xc5\xa1tudentov. Prvi dirigent je bil Anton Nanut, takratni \xc5\xa1tudent na Akademiji za glasbo v Ljubljani. Kmalu si je zbor nadel ime po priljubljenem primorskem duhovniku, skladatelju in narodnem buditelju Vinku Vodopivcu, ki je umrl leto poprej. Vodopiv\xc4\x8deve \xc5\xbdabe so postale tudi neuradna himna. Vaje so najprej potekale v Dija\xc5\xa1kem domu Ivana Cankarja, kasneje pa v prostorih italijanskega dru\xc5\xa1tva Circcolo Paolo Morgan. Prvi \xc2\xbburadni\xc2\xab\xc2\xa0koncert so imeli 1954 v Kanalu - rojstnem kraju Antona Nanuta._NEWLINE_V naslednjih letih so imeli vodopivci \xc4\x8dedalje ve\xc4\x8d nastopov \xc5\xa1irom Primorske in ljudje so jih sprejeli za svoje. Na Primorskem imajo nastopi \xc5\xa1e danes prav poseben \xc4\x8dar. Vse ve\xc4\x8d pa so za\xc4\x8deli nastopati tudi drugod po Sloveniji, Jugoslaviji in v tujini. Leta 1958 so Jugoslavijo zastopali na \xc5\xa1tudentskem festivalu v Solunu in \xc5\xa1e istega leta osvojili 1. mesto na mednarodnem tekmovanju v Arezzu (Italija). Od tedaj so se uspehi vrstili vse do dana\xc5\xa1njih dni. Posebno mesto med dose\xc5\xbeki zbora imata zlata plaketa mesta Maribor iz dr\xc5\xbeavnega zborovskega tekmovanja Na\xc5\xa1a pesem ter tretje mesto na prvem evropskem tekmovanju za mo\xc5\xa1ke zbore v nizozemskem Apeldoornu._NEWLINE_\xc5\xbde od samega za\xc4\x8detka zbor sestavljajo izklju\xc4\x8dno \xc5\xa1tudentje, s tem pa je povezana stalna menjava \xc4\x8dlanov.'